Ort: D' schee Stub von dr Sofie. D' Eirichtung isch so, wie mr se in de Fuffziger uffam Land ghett hot. An eichener Disch on globige Stiahl drzua. A Büffet on a Arichte, uff derra dr Schorsch s' Essa on s' Gschirr nagrichtet hot. An dr Wand a röhrender Hirsch en Öl on an Haufa Schwarz-Weiß-Fotografia en Goldrahma. Uffem Bode liegt a Fell vonra Wildsau mit amma Kopf dra. Die hot dr Mo von dr Sofie amol gschossa und voller Stolz präpariera on uf dr Boda lege lasse. Von dr Stub fiehrt a Drepp en de erschte Stock. Mr sieht se uff dr rechte Seid von dr Biehne.  S' isch grad Obend worda. Dr Schorsch hot sein beschta Sonndagsazug an. Dr Disch hot'r feschtlich deggt on Bluma on Kerza nuffgstellt. Er handiert no a bissle an de Sache rom. Währenddessa kommt dr Schbrecher rei on verzehlt.